Staatsinstansie glo betrokke by plunderyDie Demokratiese Alliansie het gesê hy is besorg dat die staatsbeheerde Coega Development Corporation (CDC), wat 12 hawens vir klein bote in die Wes-Kaap moet oprig, geïmpliseer word in die plundery van R1, 6 miljard van die Oos-Kaap. Die City Press-koerant het berig ŉ rits maatskappye, individue en nasionale staatsagentskappe, insluitend die Independent Development Trust, die Suid-Afrikaanse Nasionale Padagentskap (Sanral) en CDC, het na bewering hulself met R1,6 miljard verryk wat veronderstel was om vir paaie, skole en huise in die Oos-Kaap aangewend te word. Beverly Schäfer, die DA se woordvoerder vir ekonomiese geleenthede, toerisme en landbou in die Wes-Kaap, het gesê sy sal Thulas Nxesi, minister van openbare werke, skriftelik versoek om te bepaal watter maatreëls sy departement gaan toepas om seker te maak dat die CDC die begroting van R400 miljoen doeltreffend vir die hawe-opgraderings gaan aanwend. “Ek is ook besorg dat die nasionale regering ŉ kontrak met die CDC, wat in die Oos-Kaap gebaseer is, aangegaan het om werk in ons provinsie te doen, in plaas daarvan om die geleentheid te gebruik om plaaslike maatskappye te kies en werkskepping vir Wes-Kaapse inwoners te verseker,” het Schäfer gesê. “Dit laat vrae ontstaan of die regering korrupsie aanmoedig deur middel van strategiese staatsbeheerde entiteite.” Sy het gesê die kontrak is veral kommerwekkend, aangesien dit nie die Wes-Kaapse provinsiale regering die geleentheid bied om doeltreffend toesig te hou oor die projek nie, gegewe die ernstige bewerings teen die CDC. “Dit skep die geleentheid vir verdere korrupsie in die hande van die nasionale regering in ons provinsie, terwyl ons kleinskaalse vissermanne en -vroue nog vir die nodige infrastruktuur wag om vis te vang.”